Ndoa ya matata

Ndoa ya matata

Dominic na Rita walipendana kama chanda na Pete.Walifahamiana walipokuwa
chuo kikuu wote wakisomea sheria.Dominic na Rita walikuwa wembe masomoni
hivyo uhusiano wao uliwasongeza hatua masomoni mwao.Watu wengi
waliwaonea wivu ikiwemo wahadhiri na hata wakufunzi wenzao.Walisoma hadi
wakafuzu na baada ya kufuzu wote wakawa na azimio moja la kufunga pingu
za maisha ili wawe mume na mke.

Familia ya Dominic haikumkubali Rita wakidai alikuwa wa kabila
tofauti.Vilevile walisema kwamba kwa vile alikuwa msomi angemkosea
heshima.Dominic alipandwa na madadi na kuwatamkia wazazi wake kwamba
liwe liwalo Rita ndiye atakayekuwa mke wake na kwamba hangedhubutu
kumwacha kwani walikotoka alijua mwenyewe.Rita alilia kuona kwamba
wazazi wa mchumba wake wamemkataa.Alijaribu kumweleza mwenzake kwamba
wasitishe harusi ili kuwashawishi wakubali uhusiano wao lakini akatia
masikio nta.

Aliandaa harusi baabkubwa.Kinyume na matarajio ya wengi wavyele wake
hawakufika.Walikataa katakata kufika ili kumpa mwana wao baraka
zao.Inaaminika kwamba baada ya harusi haikupita miezi minne kabla ya
Dominic kupigwa kalamu kazini.Suala hili limkosesha amani ingawa alipiga
moyo konde na kuzidi kutafuta kwengine.Mke wake alimwonea huruma si haba
ila alimjuza ipo siku nyota yao ingeng'ara tena.Mke wake aliongeza bidii
kazini ili aweze kukidhi mahitaji yote ya pale nyumbani.

Alikuja kupokea taarifa kwamba Dominic alikuwa amepata ajali Jumamosi
moja.Siku hiyo walitoka wote ila wakaachana kwenye baraste kuu ambapo
mke alienda kazini na mume kwenda kutafuta kazi.Alipopokea habari zile
alipoteza hamu ya kufanya kazi na kuonekana akitoka ofisini kwa
kasi.Moyo wake ulikuwa ukimdunda mithili ya ngoma za isikuti.Alihofia
sije mwenzake akamwacha angali mchanga.Hakutamani kuwa mjane alihisi
bado alikuwa alimhitaji mume wake licha ya yote yaliyokuwa yamejiri.

Alienda kituo cha magari na kuabiri daladala ambalo lilimfikisha sehemu
ambayo ajali ilitokea.Mume wake alikuwa amelala chini damu
zimemkauka.Wakati wote ule alikuwa hajakimbizwa hospitali.Bila kupoteza
wasaa alimwinua huku akisaidiwa na wapita njia na kumpeleka
hospitali.Hospitalini alipokewa na wauguzi waliomhudumia kwa
haraka.Alipofika alibebwa na machela hadi vyumba vya wagonjwa na
kufanyiwa huduma ya kwanza.Rita aliyekuwa nje alisikia mayowe kutoka mle
ndani ya chumba alichopelekwa mume wake.Hakuweza kujizuia alijikuta
kausukuma mlango na kuingia ndani.

Madaktari walimzuia lakini hawakuweza.Alienda hadi alipolala Dominic na
kumsihi aamke.Ghafla aliona kuwa macho ya Dominic yalikuwa yamefunikwa
na kitambaa cheusi.Aliwauliza madaktari sababu ya kufanya hivyo na
hatimaye walipomjibu alinyamaza jii!Eti Dominic asingeweza kuona
tena.Ajali aliyokuwa amekumbana nayo ilifanya vioo kuingia machoni hivyo
kwanzia wakati huo alikuwa kipofu.Hangeweza kutofautisha mchana na
usiku.Rita alisikitika kumwona mume wake katika hali ile.

Baada ya kutibiwa na kupona alirudi naye nyumbani baada ya kulipa ada
iliyotakikana.Rita alikuwa na habari njema ambazo alitaka kumjuvya mume
wake lakini alihisi asimwambie kutokana na hali yake.Mapema siku ile
alikuwa ametembelea kituo cha afya baada ya kujihisi kuwa afya yake
ilikuwa imedorora.Alihisi kutapika,kupoteza hamu ya baadhi ya
vyakula,kuchoka haraka na kuhisi usingizi mara kwa mara.

Daktari alimfununulia kuwa alikuwa mjamzito.Alitamani mume wake angeweza
kuona ili aone furaha aliyokuwa nayo lakini haikuwezekana.Dominic
alizidi kupata taabu siku nenda siku rudi.Kila uchao kulizuka jipya kama
sikujichoma ni kuanguka kwa shimo na kama sikula pilipili akidhani
chumvi ni kujikwaa.

Alianza kupoteza hamu ya kuishi polepole.Alitamani amwone mtoto wake
pindi tu atakapozaliwa lakini angemwonaje?Alihisi dunia haimtaki
tena.Licha ya kuwa na viungo vyengine vya mwili alijiona dhaifu
sana.Kilio kikawa chakula chake.Alijiuliza mara kadhaa iwapo alikuwa
amekosea mtu akamroga au ni laana iliyokuwa ikimfuata.

Mke wake naye hakuweza kustahimili shida alizozipata hivyo mimba
ikamwagika kutokana na kujawa na mawazo.Alitaka ndoa yake iwe ya furaha
lakini kila mara alipata dhiki.Alipopoteza mtoto mama ya mume wake
alimjia na kumwamuru amwache mtoto wake la sivyo angemwangamiza lakini
hakumsikiliza kwa kuwa alikuwa amekula kiapo ataishi na Dominic hadi
kifo kiwatenganishe.